tartuNLP/wikipedia-smugri-20251201 huggingface dataset:
Damánia

Damánia () on Kreikan kylä, joka sijaitsee Kreetan saarella. Se kuuluu hallinnollisesti Archánes-Asteroúsian kuntaan, Iraklionin alueyksikköön ja Kreetan alueeseen. Kylän väkiluku on 113 (2021).
Damánian kylä sijaitsee Kreetan keskiosissa noin 31 kilometriä etelään Iraklionista. Se on rakennettu noin 420 metrin korkeuteen merenpinnasta laskettuna. Heti kylän länsipuolella sijaitsee pieni Damánian tekojärvi. Kylä mainitaan ensimmäisen kerran vuonna 1302 nimellä "Demanie". Vuonna 1369 se mainitaan nimellä "Damiana" ja vuonna 1583 nimellä "Damagna".
Damánia muodostaa myös laajemman kyläyhdyskunnan (Δημοτική Κοινότητα Δαμανίων, "Dimotikí Koinótita Damaníon"), johon kuuluvat varsinaisen Damánian kylän lisäksi kylät Arkádi ja Melidochóri. Koko yhdyskunnan väkiluku on 271 (2021).
Drakóna

Drakóna () on Kreikan kylä, joka sijaitsee Kreetan saarella. Se kuuluu hallinnollisesti Chanián kuntaan, Chanián alueyksikköön ja Kreetan alueeseen. Kylän väkiluku on 70 (2021).
Drakónan kylä sijaitsee Lefká Óri -vuorilla Kreetan läntisissä sisäosissa noin 20 kilometriä etelään Chanián kaupungista. Drakóna muodostaa oman kyläyhdyskuntansa (Δημοτική Κοινότητα Δρακόνας, "Dimotikí Koinótita Drakónas"), johon ei kuulu muita asutuksia.
Drámia

Drámia () on Kreikan kylä, joka sijaitsee Kreetan saarella. Se kuuluu hallinnollisesti Apokóronasin kuntaan, Chanián alueyksikköön ja Kreetan alueeseen. Kylän väkiluku on 285 (2021).
Drámian kylä sijaitsee Kreetan pohjoisrannikolla lähellä Almyróksenlahden rantaa, noin 19 kilometriä länteen Réthymnosta ja noin 44 kilometriä kaakkoon Chaniásta. Se on osa Fylakín kyläyhdyskuntaa. Kylän pääelinkeino on turismi. Antiikin ajan Hydramian kaupungin arvellaan nimen perusteella sijainneen nykyisen kylän paikalla tai lähellä.
Ethiá

Ethiá () on Kreikan kylä, joka sijaitsee Kreetan saarella. Se kuuluu hallinnollisesti Archánes-Asteroúsian kuntaan, Iraklionin alueyksikköön ja Kreetan alueeseen. Kylän väkiluku on 27 (2021).
Ethián kylä sijaitsee Kreetan eteläisissä keskiosissa noin 52 kilometriä etelään Iraklionista ja linnuntietä noin neljä kilometriä sisämaahan saaren etelärannikosta. Se on rakennettu Asteroúsia-vuorten rinteeseen noin 740 metrin korkeuteen merenpinnasta laskettuna.
Ensimmäinen maininta kylästä on venetsialaiselta ajalta vuodelta 1577. Vuonna 1583 se mainitaan nimellä "Ettea". Ethián rakennuskanta on perinteistä ja se on suojeltu perinteisenä asutuksena. Sitä on pyritty kunnostamaan ja elvyttämään monin tavoin. Kylän ympäristöön on istutettu metsää.
Ethiá muodostaa myös laajemman kyläyhdyskunnan (Δημοτική Κοινότητα Εθιάς, "Dimotikí Koinótita Ethiás"), johon kuuluvat varsinaisen Ethián kylän lisäksi kylät Rotási ja Agía Ánna. Koko yhdyskunnan väkiluku on 261 (2021).
Éxo Lakkónia

Éxo Lakkónia (, myös "Éxo Lakónia", Έξω Λακώνια) on Kreikan kylä, joka sijaitsee Kreetan saarella. Se kuuluu hallinnollisesti Ágios Nikólaoksen kuntaan, Lasíthin alueyksikköön ja Kreetan alueeseen. Kylän väkiluku on 125 (2021).
Éxo Lakkónian kylä sijaitsee Kreetan itäosassa noin kahdeksan kilometriä länteen Ágios Nikólaoksen kaupungista. Éxo Lakkónia muodostaa myös laajemman kyläyhdyskunnan (Δημοτική Κοινότητα Έξω Λακκωνίων, "Dimotikí Koinótita Éxo Lakkoníon"), johon kuuluvat varsinaisen Éxo Lakkónian kylän lisäksi kylät Fiorétzides, Kartérides, Marnéllides, Pepónides ja Vláchides. Koko yhdyskunnan väkiluku on 254 (2021). Kyläyhdyskunnan kylien nimet ovat sukunimiä bysanttilaiselta ja venetsialaiselta ajalta.
Éxo Potámoi

Éxo Potámoi () on Kreikan kylä, joka sijaitsee Kreetan saarella. Se kuuluu hallinnollisesti Ágios Nikólaoksen kuntaan, Lasíthin alueyksikköön ja Kreetan alueeseen. Kylän väkiluku on 16 (2021).
Éxo Potámoin kylä sijaitsee Seléna-vuoren rinteessä Kreetan itäisissä keskiosissa noin 28 kilometriä länteen Ágios Nikólaoksen kaupungista. Se on rakennettu noin 840–880 metrin korkeuteen merenpinnasta laskettuna. Éxo Potámoi muodostaa myös laajemman kyläyhdyskunnan (Δημοτική Κοινότητα Έξω Ποτάμων, "Dimotikí Koinótita Éxo Potámon"), johon kuuluvat varsinaisen Éxo Potámoin kylän lisäksi kylät Argyró Neró, Mésa Potámoi ja Roussakianá. Koko yhdyskunnan väkiluku on 52 (2021).
Faneroméni (Iraklion)

Faneroméni () on Kreikan kylä, joka sijaitsee Kreetan saarella. Se kuuluu hallinnollisesti Faistóksen kuntaan, Iraklionin alueyksikköön ja Kreetan alueeseen. Kylän väkiluku on 432 (2021).
Faneroménin kylä sijaitsee Mesarán tasangon pohjoislaidalla noin seitsemän kilometriä itäkoilliseen Tympákin kaupungista ja noin 55 kilometriä lounaaseen Iraklionin kaupungista. Se on rakennettu noin 80 metrin korkeuteen merenpinnasta laskettuna. Faneroménin koillispuolella sijaitsee siitä nimensä saanut Faneroménin tekojärvi. Kylän läpi virtaa Koutsoulítis-joki. Faneroménin kylä mainitaan ensimmäisen kerran venetsialaisaikaisissa lähteissä vuonna 1577. Kylän lähellä sijaitsee Faneroménin luola, joka on ollut kulttipaikkana minolaiselta roomalaiselle kaudelle.
Faneroméni muodostaa myös laajemman kyläyhdyskunnan (Δημοτική Κοινότητα Φανερωμένης, "Dimotikí Koinótita Faneroménis"), johon kuuluvat varsinaisen Faneroménin kylän lisäksi Kalývian kylä sekä Kalyvianín luostari ("Moní Kalyvianís"). Koko yhdyskunnan väkiluku on 567 (2021).
Nikolai Golovanov

Nikolai Semjonovitš Golovanov (; 21. tammikuuta 1891 Moskova – 28. elokuuta 1953 Moskova) oli neuvostoliittolainen säveltäjä, kapellimestari ja kuoronjohtaja.
Golovanov opiskeli Moskovassa kuorolaulun synodaalikoulussa Vasili Orlovin ja Aleksandr Kastalskin johdolla. Hän valmistui esilaulajana vuonna 1909 ja toimi synodaalikuoron avustavana kuoronjohtajana Nikolai Danilinin alaisuudessa. Hän esiintyi sen kanssa vuonna 1912 Leipzigissä, Berliinissä ja Varsovassa. Golovanov opiskeli vuosina 1909–1914 Aleksandr Ilinskin, Mihail Ippolitov-Ivanovin ja Sergei Vasilenkon johdolla Moskovan konservatoriossa sävellystä ja musiikin teoriaa. Hän teki ensimmäisen esiintymisensä sinfoniaorkesterin kapellimestarina vuonna 1915. 
Golovanov työskenteli vuodesta 1919 Konstantin Stanislavskin oopperastudiolla ja myöhemmin Stanislavski- ja Nemirovitš-Dantšenko-teatterissa. Hän oli vuosina 1919–1928 ja 1930–1936 myös Bolšoi-teatterin kapellimestari sekä vuosina 1948–1953 pääkapellimestari. 1920-luvun jälkipuoliskolla Golovanov otettiin poliittisen sortokampanjan kohteeksi. Poliittiset toimielimet, Sergei Vasilenko ja Ari Pazovski syyttivät häntä vanhojen porvarillisten arvojen ja toimintatapojen tuomisesta Neuvostoliiton teatteriin. Asiaa käsiteltiin laajalti ajan tiedotusvälineissä. Josif Stalin kuitenkin salli Golovanoville työskentelyn jatkamisen Bolšoi-teatterissa. Vuodesta 1937 Golovanov työskenteli Neuvostoliiton radion oopperan ja sinfoniaorkesterin johdossa. Hän opetti orkesteri- ja oopperaluokkia Moskovan konservatoriossa vuosina 1925–1948. Lisäksi hän esiintyi pianistina laulajien, useimmiten vaimonsa Antonina Neždanovan kanssa. Golovanov erotettiin töistään Bolšoi-teatterissa Stalinin kuoltua.
Golovanovin hengellisiä teoksia julkaistiin vuosina 1916–1917. Hän jatkoi niiden säveltämistä salaa lokakuun vallankumouksen jälkeen. Kokonaispainos Golovanovin hengellisistä sävellyksistä julkaistiin Moskovassa vuonna 2019. Hänen sävellystuotantoonsa kuuluu myös oopperoita, sinfonia, kantaatteja ja lauluja. Tyylissä on yhteneväisyyksiä Aleksandr Skrjabinin ja Sergei Rahmaninovin musiikin kanssa. Kapellimestarina Golovanov johti sekä vakiintuneen ohjelmiston että aikansa uuden musiikin esityksiä, esimerkiksi Sergei Prokofjevin ja Dmitri Šostakovitšin teosten kantaesityksiä. Golovanov sai monia palkintoja ja tunnustuksia, kuten Neuvostoliiton kansantaiteilijan arvonimen, Venäjän SFNT:n kunniataiteilijan arvonimen sekä neljä Stalin-palkintoa (1946, 1949, 1950, 1951). Golovanov haudattiin Novodevitšin hautausmaalle. Muistolaatta asetettiin hänen kunniakseen vuonna 1961 taloon, jossa hän oli asunut vuosina 1935–1953.
KM Malta Airlines

KM Malta Airlines on Maltan kansallinen lentoyhtiö. Sen solmukohta on Maltan kansainvälinen lentoasema.
KM Malta Airlines aloitti lentotoiminnan 31. maaliskuuta 2024. Se perustettiin korvaamaan Maltan edellinen kansallinen lentoyhtiö, raskaasti tappiollinen Air Malta, jota Maltan valtion ei ollut enää mahdollista rahoittaa rikkomatta EU:n säännöksiä.
Yhtiö liikennöi Air Maltalta siirretyillä kahdeksalla Airbus A320 -sarjan lentokoneella. Kohteiden määrää on supistettu Air Maltan aiemmasta reittiverkostosta.
KM Malta Airlinesilla on codeshare-sopimus Lufthansa-konserniin kuuluvien lentoyhtiöiden kanssa.
Speedcar Series Dubain Grand Prix 2008

Speedcar Series Dubain Grand Prix 2008 oli Speedcar Series -kauden 2008 ulkopuolinen osakilpailu, joka ajettiin 25.–26. tammikuuta Dubai Autodromen moottoriradalla Dubaissa. Kilpailua ei julistettu mestaruuskilpailuksi, koska kaikkia autoja ei ollut päivitetty ajoissa FIA:n törmäysstandardien mukaisiksi.
Belgian valtionarkisto

Belgian valtionarkisto (, , ) on Belgian kansallisarkistolaitos. Se on Belgian liittohallituksen alaisen Belgian tiedepolitiikan viraston (Belspo) tutkimuslaitos. 
Valtionarkistotoiminta koostuu Brysselin kansallisarkistosta sekä tämän lisäksi 18 muusta Belgian arkistolaitoksen satelliitista. Jokaisella arkistolla on oma lukusali, jossa yleisö voi tutustua paperi- tai digitaaliarkistoihin tiettyjen tietojen yksityisyyttä koskevien sääntöjen ja lakien mukaisesti. Historiallisen tiedon ja arkistotieteen tietokeskuksena valtionarkisto säilyttää 325 kilometriä arkistoja ja 25 hyllykilometriä erilaista kirjallisuutta. Arkistolaitoksen pääjohtaja on vuonna 2024 Karel Velle.
Stepan Smolenski

Stepan Vasiljevitš Smolenski (; 20. lokakuuta 1848 Kazan – 2. elokuuta 1909 Vasilsursk) oli venäläinen kirkkomusiikin tutkija, keräilijä ja opettaja. Lisäksi hän työskenteli kuoronjohtajana, sävelsi hengellisiä teoksia ja teki kuorosovituksia.
Smolenski valmistui oikeustieteen oppiarvolla Kazanin yliopistosta vuonna 1872. Hän suoritti sitten toisen tutkinnon Kazanin yliopiston filologian laitoksella ja aloitti historian sekä maantiedon opettamisen opettajaseminaarissa. Smolenski perusti opettajaseminaarin opiskelijoille kuoron ja kiinnostui venäläisen kirkkolauluperinteen vanhimmista muodoista. Hänellä oli läheiset yhteydet Kazanin vanhauskoisiin piireihin. Muusikkona Smolenski oli itseoppinut. Hän sai Metropoliitta Makarin palkinnon vuonna 1887 julkaisemallaan tutkimuksella venäläisen kirkkolaulun historiasta.
Smolenski oli Moskovan synodaalisen kirkkolaulukoulun johtaja ja Moskovan konservatorion venäläisen kirkkolaulun professori vuosina 1889–1901. Hän uudisti voimakkaasti kirkkomusiikkikoulutusta yhteistyössä Vasili Orlovin ja Aleksandr Kastalskin kanssa. Smolenski oli znamennimusiikin puolestapuhuja ja keräsi lähes kolmentuhannen neumikäsikirjoituksen kokoelman, joka kattoi aineistoa venäläisen kirkkomusiikkihistorian alkuajoista 1800-luvulle saakka. Smolenskin ajamat kirkkolaulun uudistukset herättivät myös vastustusta, ja hän erosi synodaalikoulun johtajan toimesta vuonna 1901. Hän johti vuosina 1901–1903 Pietarissa Keisarillista hovikapellaa. Vuonna 1907 Smolenski perusti Pietarissa kuoronjohtajille tarkoitetun koulun. Se jatkoi toimintaa hänen kuolemansa jälkeenkin.
Smolenski julkaisi monia kirjoituksia venäläisen kirkkolaulun historiasta, teoriasta ja merkityksestä. Hänen keräämänsä venäläisen musiikin käsikirjoitusten kokoelma otettiin myöhemmin Moskovan Valtiolliseen historialliseen museoon.
Speedcar Series Indonesian Grand Prix 2008

Speedcar Series Indonesian Grand Prix 2008 oli Speedcar Series -kauden 2008 ensimmäinen osakilpailu, joka ajettiin 16.–17. helmikuuta Sentul International Circuitin moottoriradalla Indonesiassa.
Ihor Šamo

Ihor Naumovytš Šamo (; 21. helmikuuta 1925 Kiova – 17. elokuuta 1982 Kiova) oli ukrainalainen säveltäjä.
Šamo palveli ja haavoittui toisessa maailmansodassa. Hän valmistui vuonna 1951 kunniamaininnoin Kiovan konservatoriosta Borys Ljatošynskyin sävellysluokalta. Šamo sävelsi Kiovan virallisena lauluna tunnetun kappaleen "Jak tebe ne ljubyty, Kyjeve mi!". Hänelle myönnettiin Ševtšenkon palkinto vuonna 1976. Lisäksi hän sai Ukrainan SNT:n kansantaiteilijan arvonimen (1975) ja Ukrainan SNT:n Lenin Komsomol -palkinnon (1972).
Šamo on haudattu Baikoven hautausmaalle Kiovaan.
Juhan Simm

Juhan Simm (12. elokuuta 1885 Kivilõppe – 20. joulukuuta 1959 Tartto) oli virolainen säveltäjä, kapellimestari ja kuoronjohtaja.
Simm opiskeli Tarton yliopiston fysiikan ja matematiikan tiedekunnassa vuosina 1906–1910. Vuosina 1912–1914 hän opiskeli Sternin konservatoriossa Berliinissä orkesterinjohtoa Alexander von Fielitzin ja sävellystä Wilhelm Klatten johdolla. Simm oli Vanemuinen orkesterissa sellistinä vuosina 1906–1910, musiikkijohtajana vuosina 1914–1916 ja kapellimestarina vuosina 1916–1941. Hän perusti Tarton akateemisen mieskuoron ja Juhan Simm -mieskuoron. Lisäksi hän johti Vanemuinessa sekakuoroa vuosina 1916–1925. Simm toimi Virossa laulujuhlien johtajana vuosina 1923, 1933, 1938, 1947 ja 1950.
Simm Tarton musiikkikoulussa musiikin teoriaa ja orkesterinjohtoa vuosina 1926–1927 ja 1944–1951. Hän julkaisi musiikkikritiikkiä. Simm oli Viron säveltäjäliiton jäsen vuodesta 1945 ja sai Viron SNT:n kansantaiteilijan arvonimen vuonna 1947. Hänen kansallisromanttista tyyliä edustava sävellystuotantonsa koostuu enimmäkseen kuoroteoksista.
Speedcar Series Malesian Grand Prix 2008

Speedcar Series Malesian Grand Prix 2008 oli Speedcar Series -kauden 2008 toinen osakilpailu, joka ajettiin 22.–23. maaliskuuta Sepang International Circuitin moottoriradalla Malesiassa. Kilpailu ajettiin Formula 1:sten Malesian GP:n ohessa.
Nikolai Sidelnikov

Nikolai Nikolajevitš Sidelnikov (; 5. kesäkuuta 1930 Tver – 20. kesäkuuta 1992 Moskova) oli venäläinen säveltäjä.
Sidelnikov syntyi muusikkoperheeseen. Hänen isänsä oli kapellimestari Nikolai Mihailovitš Sidelnikov. Sidelnikov pääsi Moskovan konservatorioon vuonna 1950. Häntä opettivat Vissarion Šebalin, Jevgeni Messner, Anatoli Aleksandrov ja Juri Šaporin. Sidelnikov itse työskenteli Moskovan konservatoriossa ensin Aram Hatšaturjanin avustajana, myöhemmin opettajana ja sitten professorina. Sidelnikovin teoksia esitettiin muun muassa Pariisissa ja New Yorkissa. Hänen teoksensa eivät kuitenkaan usein saaneet aikalaisiltaan ymmärrystä. Hänen tyylinsä oli omintakeinen, ja hän omaksui muun muassa jazz- ja rockvaikutteita.
Sidelnikov sävelsi muun muassa oopperoita, lauluja ja ohjelmallisia sinfonioita. Hänen tuotantoonsa kuuluu myös elokuvamusiikkia. Sidelnikov sai Venäjän kansantaiteilijan arvonimen vuonna 1992.
Speedcar Series Bahrainin Grand Prix 2008

Speedcar Series Bahrainin Grand Prix 2008 oli Speedcar Series -kauden 2008 kolmas osakilpailu, joka ajettiin 5.–6. huhtikuuta Bahrain International Circuitin moottoriradalla Bahrainissa. Kilpailu ajettiin Formula 1:sten Bahrainin GP:n ohessa.
Codeberg

Codeberg on ohjelmistokehitysalusta ja voittoa tavoittelematon järjestö (Codeberg e.V), joka ylläpitää versionhallintapalvelua erilaisille avoimen lähdekoodin projekteille. Palvelua rahoitetaan lahjoituksilla ja jäsenmaksuilla. Codeberg sijaitsee Saksassa ja noudattaa Saksan lakeja, joita rikkova sisältö voidaan poistaa palvelusta.
Alusta käyttää Forgejo-ohjelmistoa, joka rakentuu Gitin päälle. Codeberg tukee Forgejon kehitystä ja Forgejo on mahdollista asentaa myös omalle koneelle. Codebergin tarkoituksena on toimia vaihtoehtona kaupallisille palveluille kuten Githubille. Forgejo on forkattu Gitea-ohjelmistosta, joka on aiemmin forkattu Gogs-ohjelmistosta. Software Freedom Conservancy suosittelee siirtymistä pois Githubista vaihtoehtoisille alustoille ja mainitsee Codebergin yhtenä vaihtoehtona.
Syyskuussa 2024 alustalla oli yli 150 tuhatta projektia ja 130 tuhatta käyttäjää.
Speedcar Series Dubain toinen Grand Prix 2008

Speedcar Series Dubain toinen Grand Prix 2008 oli Speedcar Series -kauden 2008 neljäs ja viimeinen osakilpailu, joka ajettiin 11.–12. huhtikuuta Dubai Autodromen moottoriradalla Dubaissa.
Speedcar Series Dubain kolmas Grand Prix 2008

Speedcar Series Dubain kolmas Grand Prix 2008 oli Speedcar Series -kauden 2008–2009 ensimmäinen osakilpailu, joka ajettiin 5.–6. joulukuuta Dubai Autodromen moottoriradalla Dubaissa.
Jääkö kukaan suremaan?

Jääkö kukaan suremaan? ("Någon borde sörja") on suomalais-ruotsalaisena yhteistyönä tuotettu television mustavalkoinen sarjanäytelmä vuodelta 1974. Ruotsalaisen K. Arne Blomin dekkariin perustuvan kuusiosaisen minisarjan on tuottanut, käsikirjoittanut ja ohjannut Carl Mesterton, ja sen pääosissa näyttelevät muun muassa Svante Martin ja Pehr-Olof Sirén.
Juoni.
Syyslukukauden alussa Turun poliisi saa nimettömän puhelun Åbo Akademin ja tuomiokirkon liepeillä tapahtuneesta jalankulkijan yliajosta. Poliisin saapuessa paikalle nuori mies on jo kuollut. Häneltä ei löydy henkilöllisyystodistuksia, eikä kukaan ilmoita kaipaavansa häntä. Taskusta löytyneen kalenterin mukaan uhri on opiskellut Åbo Akademissa ja nimeltään Bo Westin. Alkaa myös vaikuttaa siltä, että yliajo olisi ollut tahallinen, mutta kuka sen teki ja millä motiivilla? Tutkimukset johtavat suomalaispoliisit Tukholman yökerhoihin ja pornoteollisuuteen.
Vastaanotto.
"Jääkö kukaan suremaan?" ylsi kymmenen parhaan joukkoon "Katso"-lehden Telvis-raadin valitessa vuoden parhaita tv-ohjelmia.
Ruotsalaislehdissä sarjaa kehuttiin arkisesta realistisuudestaan, mutta moitittiin hitaasta tempostaan, liiasta dialogista ja suomenruotsiksi puhutun dialogin ymmärrettävyyttä häiritsevästä musiikista.
Amsterdamin kaupunginarkisto

Amsterdamin kaupunginarkisto () säilyttää Amsterdamin historiaan liittyviä asiakirjoja ja tarjoaa tietoa kaupungista. Amsterdamin kaupunginarkisto on maailman suurin kunnallinen arkistolaitos, ja sen hyllypituus on noin 50 kilometriä.
Historia.
Keskiajalla Amsterdamin tärkeitä asiakirjoja säilytettiin erityisessä kaapissa, jota säilytettiin vanhan kirkon ns. rautakappelissa (IJzeren Kapel) (Oude Kerk). 1800-luvulla arkistot siirtyivät Waag-rakennukseen Nieuwmarktiin ja vuonna 1914 Nieuwer-Amstelin entiseen kaupungintaloon. Kesästä 2007 lähtien Amsterdamin kaupunginarkisto on sijainnut kaupungin keskustassa monumentaalisessa De Bazel -rakennuksessa, joka on nimetty suunnittelijansa, kuuluisan hollantilaisen arkkitehdin Karel de Bazelin mukaan.
Eve Meyer

Eve Meyer (syntymänimeltään Evelyn Eugene Turner; 1928 – 27. maaliskuuta 1977) oli yhdysvaltalainen pin-up-malli, elokuvanäyttelijä ja elokuvatuottaja.
Meyer oli "Playboyn" Playmate kesäkuussa 1955. Hän esiintyi muun muassa elokuvissa "Operation Dames" (1959) ja "Eve and the Handyman" (1960). Hän oli joko vastaava- tai sivutuottaja monissa 1960- ja 1970-luvun elokuvissa, kuten "Beyond the Valley of the Dolls" (1970). Hän kuoli Teneriffan lento-onnettomuudessa maaliskuussa 1977.
Speedcar Series Dubain Grand Prix 2009

Speedcar Series Dubain Grand Prix 2009 oli Speedcar Series -kauden 2008–2009 neljäs osakilpailu, joka ajettiin 27.–28. helmikuuta Dubai Autodromen moottoriradalla Dubaissa.
A. P. Hamann

A. P. Hamann (26. syyskuuta 1909 Orange County, Kalifornia, Yhdysvallat – 27. maaliskuuta 1977) oli San Josén kaupunginjohtaja 1950–1969. Hän valmistui Santa Claran yliopistosta ja kuoli Teneriffan lento-onnettomuudessa.
Opiskelu ja ura.
Hamann muutti Santa Claran laaksoon ensimmäisen kerran vuonna 1928, kun hän aloitti opintonsa Santa Claran yliopistossa. Yliopistossa hän toimi sekä ylioppilaskunnan sihteerinä että puheenjohtajana, ja hän valmistui vuonna 1931. Muutaman vuoden kuluttua hän suoritti oikeustieteiden tutkinnon Loyolan yliopistossa Etelä-Kaliforniassa, jonka jälkeen hän jäi yliopistoon opettamaan englantia ja historiaa sekä valmentamaan jalkapallo- ja koripallojoukkueita, kunnes hän lähti sieltä vuonna 1937.
Hamann palasi Santa Claran yliopistoon vuonna 1937 ja ryhtyi alumnijärjestön julkisuusjohtajaksi ja pääsihteeriksi. Tämän jälkeen hän toimi kolme vuotta General Motorsin Chevrolet-autojen aluejohtajana. Toisen maailmansodan aikana hän palveli laivastossa, saavuttaen luutnanttikomentajan arvon. Sodan jälkeen hän palasi Santa Claran yliopistoon liiketoimintajohtajaksi ja myöhemmin siirtyi General Motorsin divisioonajohtajaksi Oaklandiin. Pian sen jälkeen Hamann palasi yliopistolle kolmannen kerran yliopiston presidentin pääsihteeriksi. Hän erosi tästä tehtävästä heinäkuussa 1949 ja ryhtyi Salinasin alueen jakelijaksi Union Oil Co:ssa. Seuraavana vuonna Hamann palkattiin San Joseen hallintojohtoon kaupungin nopean kasvun aikana. Vuonna 1969 hän jäi eläkkeelle kaupunginjohtajan tehtävästään ja siirtyi Santa Claran yliopiston kehitysjohtajaksi.
Alaknoori

Alaknoori on todennäköisesti sukupuuttoon kuollut intialainen koirarotu. Se ei ole FCI:n hyväksymä.
Ulkonäkö.
Rodun karvapeite oli lyhyt ja valkoinen mustin laikuin; korvat olivat sävyltään vaaleanpunaiset.
Alkuperä.
Kolhapurin maharadža H.H. Shahu hankki eurooppalaisia vinttikoiria villisian metsästystä varten. Hän kasvatti niitä Alakanoorin kylässä Karnatakassa. Kyseiset koirat eivät sopeutuneet Intian kuumiin olosuhteisiin, joten maharadža risteytti niitä caravan houndin kansssa. Lopputuloksena oli rotu, joka nimettiin kotikylänsä mukaan. Sen selviytymisestä ei kuitenkaan pidetty huolta, ja se vaikuttaa kuolleen sukupuuttoon risteydyttyään hallitsemattomasti muiden rotujen kanssa.
Tšekin senaatin vaalit 2018

Tšekin senaatin vaalit järjestettiin 5.–6. ja 12.–13. lokakuuta 2018. Vaaleissa valittiin 27 jäsentä maan 81 jäsenisestä senaatista. Ne järjestettiin samaan aikaan vuoden 2018 kunnallisvaalien kanssa.
Vaalien ensimmäisen kierroksen äänestysprosentti oli 42,26 % ja toisen 16,49 %
Vaalijärjestelmä.
Tšekin senaattiin valitaan kolmasosa sen jäsenistöstä joka toinen vuosi. Vuoden 2018 vaalien ensimmäinen kierros järjestettiin 5.–6. ja toinen 12.–13. lokakuuta. Vaaleissa jokainen vaalipiiri valitsee vain yhden senaattorin, joten jos ensimmäisellä kierroksella kukaan ehdokkaista ei saa äänien enemmistöä, järjestetään toinen kierros.
Vaaleissa voi asettua ehdolle kuka tahansa Tšekin kansalainen, joka on täyttänyt vähintään 40 vuotta. Senaattorin toimikausi on kuusi vuotta, jonka jälkeen jatkokauden hakeminen on mahdollista.
Äänestysalueet.
Sokolov, Chomutov, Rokycany, Domažlice, České Budějovice, Praha 12, Praha 4, Praha 8, Praha 2, Litoměřice, Teplice, Jablonec nad Nisou, Mladá Boleslav, Benešov, Chrudim, Náchod, Svitavy, Třebíč, Břeclav, Brno-město, Prostějov, Šumperk, Opava, Ostrava-město, Karviná, Vsetín, Zlín.
Äänestäminen.
Vaaleissa äänioikeus oli jokaisella vähintään 18-vuotta täyttäneellä Tšekin kansalaisella, jonka vakituinen asuinpaikka oli vaaleihin kuuluvassa vaalipiirissä.
Tulokset.
Piraattipuolueen Lukáš Wagenknecht valittiin Praha 8:n edustajaksi, mikä teki hänestä Tšekin historian nuorimman senaattorin. Hän oli täyttänyt vaadittavat 40-vuotta syyskuun 24. päivänä.
Kotileipomo Riikonen

Kotileipomo Riikonen Oy on vuonna 1976 perustettu suomalainen perheyritys Kontiolahden Lehmossa. Yritys valmistaa karjalaisia perinneruokia kuten karjalanpiirakoita ja vatruskoita.
Yrityksen perusti Sirkka Riikonen omakotitalonsa siipirakennuksessa Kontiolahden Onttolassa. Ensimmäiset tuotteet olivat karjalanpiirakoita, joita myytiin Joensuun torilla.
Vuonna 1991 leipomo muutti Kontiolahden Puntarikoskelle.
Vuonna 2012 Kotileipomo Riikonen avasi toisen leipomonsa Kontiolahden Lehmoon. Lehmon leipomon laajennus valmistui vuonna 2017, jolloin Onttolan leipomotoiminta siirrettiin kokonaisuudessaan Lehmoon.
Leipomon tuotevalikoimaan kuuluu muun muassa piirakoita, vatruskoita, sultsinoita, perunarieskoja ja kukkoja. Yrityksen päätuotteina ovat olleet riisipiirakat.
Viime vuosina Kotileipomo Riikonen on lisännyt tuotevalikoimaan myös aasialaiset Bao Bun -höyrysämpylät.
Swansong

Swansong on Kuopiossa vuonna 2020 perustettu, melodista death metalia soittava yhtye. Kokoonpanoon kuuluu solisti Jemiina, kitaristit Topi Pitkänen ja Tuomas Leskinen sekä rumpali Jimi Myöhänen. Yhtyeen basistina toimii Lauri Huovinen. Bändin alkuperäinen rumpali oli Markus Tikkanen ja yhtyeen kitaristina on toiminut vuoteen 2021 saakka Mika Tikkanen. Yhtyeen jäsenillä on taustaa myös useista muista kokoonpanoista, Topi Pitkänen on soittanut Verjnuarmussa, Jeminiina nuorempana punk-kokoonpanossa nimeltä UpYours ja Lauri Huovinen yhtyeessä Bad Baron. Tuomas Leskinen on ollut mukana myös muun muassa Tornando -nimisessä yhtyeessä sekä Bloodred Hourglass -yhtyeen live-kokoonpanossa. Jimi Myöhänen soittaa lisäksi Sadistik Forest, Kaera sekä Se josta ei puhuta -yhtyeissä. Lisäksi hän on hoitanut sessiorumpalin virkaa Finntroll-yhtyeessä vuodesta 2024 
Swansong julkaisi esikoisalbuminsa "Awakening" saksalaisen Noble Demon-yhtiön kautta 1. joulukuuta 2023. Albumia edelsi yhtyeen omakustanteena vuonna 2022 julkaisema esikois-EP "Winter Maiden", jonka Noble Demon -yhtiö uudelleenjulkaisi kansainvälisen levytys- ja jakelusopimuksen allekirjoittamisen jälkeen. Swansong on lisäksi tehnyt useita singlejulkaisuita vuosina 2022-2023.
Swansong äänestettiin sijalle 4. Vuoden tulokas 2022 -kategoriassa Kaaoszinen lukijaäänestyksessä vuoden 2022 parhaista albumeista ja bändeistä. Kesällä 2024 Swansong esiintyi ensimmäistä kertaa festivaalilavoilla sekä Nummirockissa että Tuska Festivaaleilla. Saman vuoden lokakuussa uutisoitiin yhtyeen lähtevän bändivaihtoon Come To Latin America -organisaation Band Swap -projektissa Santiagon CL-Rock -festivaaleille Estadio Santa Laura -stadionille.
Yhtyeen tyyliä on verrattu esimerkiksi Arch Enemy -kokoonpanoon ja Mape Ollilan arvion mukaan "Swansong on joka tapauksessa yksi Suomen heittämällä lupaavimmista metallitulokkaista pitkään aikaan." jo omakustaneena julkaistun debyytti-EP:n aikoihin. Yhtyeen musiikissa sekoittuvat melodinen heavy- ja death metal sekä folk metal, yhtyeen musiikin kuvailussa nostetaan esiin myös 1980- ja 1990 -lukujen vaikutteet erityisesti kitaratyöskentelyssä.
Aiheesta muualla.
Yhtyeen kotisivut
Yhtyeen Discogs-sivu
Marinkylä (Kotka)

Marinkylä (ruots. "Marby") on Kotkassa sijaitseva kylä, joka kuului aiemmin Kymin kuntaan. Kylän nimen alkuosa tulee oletettavasti sanasta "mar", joka tarkoittaa matalaa lahtea.
Historia.
Vuodesta 1627 Marinkylä oli osa Jacob Duwallin hallitsemaa säteriä, johon kuului myös useita lähiympäristön kyliä. Vuosisadan loppuun mennessä suurin osa noista kylistä, Marinkylä mukaan luettuna, palautui Ruotsin kruunulle Suuressa reduktiossa.
Himalajansusi

Himalajansusi ("Canis lupus chanco") on koiraeläimiin kuuluva nisäkäs. Himalajan korkeilla rinteillä elävä himalajansusi on suden suvun harvinaisimpia alalajeja, josta on tietoa varsinaisen vähän.
Himalajansusi elää pelkästään Himalajan rinteillä, eikä ole levinnyt muualle maailmalle.
Embraer C-390 Millennium

Embraer C-390 Millennium on keskikokoinen kaksimoottorinen sotilaskuljetuslentokone, jota valmistaa brasilialainen Embraer.
Kehitys.
Uuden keskikokoisen kuljetuskoneen kehitystyö aloitettiin Brasiliassa 2000-vuosikymmenen lopulla Konetyyppi sai nimen C-390 Millennium vuonna 2019 ja sen kansainvälinen markkinointi alkoi. Konetyypin tärkein kilpailija on jo vuosikymmeniä käytössä ollut erittäin suosittu yhdysvaltalainen Lockheed C-130 Hercules ja etenkin sen uudistettu versio C-130J Super Hercules. Toisin kuin potkuriturbiinikäyttöinen C-130, C-390 on suihkumoottorikäyttöinen ja rahtitilaltaan hieman tätä suurempi. Suorituskyky on siksi C-130:tä parempi ja teknologia on ylipäänsä uudempaa. C-390 onkin korvaamassa vanhan C-130:n useissa maissa.
C-390 on suurin Embraerin ja Brasilian ilmailuteollisuuden kehittämä lentokone. Kone on suunniteltu länsimaisten standardien mukaan ja Nato-maihin toimitettavat koneet täyttävät kaikki Naton vaatimukset, jotta toiminta on mahdollisimman sujuvaa.
Suunnittelu.
Embraer C-390 on keskikokoluokan kuljetuslentokone, jota voidaan käyttää joustavasti monenlaisissa tehtävissä, kuten joukkojen ja kaluston kuljettamisessa sekä humanitaarisen avun antamisessa. Tehtävää voidaan muuttaa nopeasti. Koneen voimanlähteinä toimivat kaksi IAE V-2500-E5-ohivirtaussuihkumoottoria. Kone on yläsiipinen eli siivet ovat rungon yläpinnan tasossa. Laskutelineen matalapaineiset renkaat mahdollistavat koneen käytön myös pehmeillä, päällystämättömillä ja huonokuntoisilla kiitoteillä.
Konetta ohjataan aktiivisilla sidestickeillä fly-by-wiren välityksellä. Ohjaamo on digitaalisilla näytöillä varustettu eli lasiohjaamo, minkä lisäksi se sisältää heijastusnäytöt lentäjille. Miehistöön kuuluu kaksi lentäjää ja lastaamisesta vastaava lastausmestari ("load master"). Kone on varustettu useilla kehittyneillä avioniikkajärjestelmillä, jotka avustavat lentäjiä.
C-390:n rahtitila on 18,5 metriä pitkä, 3,45 m leveä ja 2,95 m korkea. Koneen perässä on aukeava ramppi lastaamista varten. Ramppia voidaan käyttää myös lennonaikaisten ilmapudotusten tekemiseen. Koneen kuljetuskapasiteetti on 26 tonnia. Rahtitilassa voidaan kuljettaa esimerkiksi 80 täysin varustettua sotilasta tai 66 laskuvarjosotilasta. Jotkin sotilasajoneuvot mahtuvat kyytiin. Rahtitilaa voidaan käyttää sairaanhoitoon ja lääkinnällisiin evakuointeihin (MEDEVAC), jolloin tavanomaisia paareja voi olla 74 ja hoitohenkilökuntaa kahdeksan. Saatavilla on myös sisään ajettava teho-osasto. Rahtitilaan voidaan asentaa myös muun muassa modulaarinen MAFFS II -sammutuslaitteisto, jonka avulla kone voi pudottaa vettä metsä- ja maastopalojen sammuttamiseksi.
C-390:tä voidaan käyttää toisten koneiden ilmatankkaamiseen siipiin asennettavilla laitteistoilla. Kone voidaan itsekin ilmatankata, myös toisella C-390:llä.
Käyttäjät.
Tulevat käyttäjät.
Liettua ilmoitti kesällä 2025 aikovansa tilata kolme C-390:tä.
Musiikin kuntokoulu

Musiikin kuntokoulu oli Yleisradion vuosina 1973 ja 1974 tuottama musiikkipedagoginen ohjelmistokokonaisuus, joka koostui 30:stä puolen tunnin radio-ohjelmasta, niitä täydentävistä tunnin äänilevykonserteista ja yhdeksästä televisio-ohjelmasta. Kokonaisuuteen kuului myös Musiikki-Fazerin kustantama kaksiosainen oppikirja "Musiikki eilen ja tänään 1–2". 
Kokonaisuuden ideoinnissa ja toteutuksessa keskeisiä henkilöitä olivat Ellen Urho, Paavo Helistö ja Erkki Pohjola, jotka toimivat myös sarjan opettajina. Sarjan muita esiintyjiä olivat muun muassa Pekka Gronow ja Henrik Otto Donner. Televisio-ohjelmat ohjasi musiikkikoulutuksen saanut puolalaissyntyinen Iza Uusisaari.
Ohjelmien äänitunnuksessa lauloi ensin Florence Foster Jenkins huonosti ja sitten Teresa Berganza hyvin Mozartin "Taikahuilun" Yön kuningattaren sopraanoaariaa.
Ohjelmakokonaisuudelle myönnettiin keväällä 1974 valtion tiedonjulkistamispalkinto.
Musiikin teorian kuntokoulu.
Vuosikymmentä myöhemmin, 1980-luvun alkupuolella, Yleisradio toteutti vastaavalla konseptilla ohjelmakokonaisuuden "Virtasesta Vivaldiksi – musiikin teorian kuntokoulu". Sen tekijöitä olivat Eevaleena Sariola, Timo von Creutlein ja Jukka Louhivuori.
Mitja Jokinen

Mitja Jokinen (s. 1. maaliskuuta 2006 Raisio) on suomalainen jääkiekkopuolustaja, joka edustaa SM-liigajoukkue Turun Palloseuraa.
Ura.
Seuraura.
Jokinen on Raision Nuorisokiekon kasvatti. Hän pelasi siellä sekä puolustajana että keskushyökkääjänä. Jokinen siirtyi D-juniori-ikäisenä Turun Palloseuraan. Hän siirtyi myös lopullisesti puolustajan pelipaikalle. Jokinen oli kaudella 2020–2021 seuran C-nuorten tehokkain puolustaja tehoilla 2+15=17. Kaudella 2022–2023 hän voitti U20 SM-pronssia. Kesällä 2023 Jokinen nousi TPS:n SM-liigarinkiin. Hän pelasi kauden 2023–2024 kuitenkin lähes kokonaan seuran U20-joukkueessa. Jokinen valittiin U20 SM-sarjan helmikuun kuukauden nuoreksi pelaajaksi. Hän voitti kauden päätteeksi SM-hopeaa.
OHL-joukkue Flint Firebirds varasi Jokisen 18. pelaajana . Hän jatkoi kaudella 2024–2025 kuitenkin TPS:ssä kevääseen 2026 asti ulottuvalla SM-liigasopimuksella. Jokinen teki liigadebyyttinsä runkosarjan avauskierroksella 10. syyskuuta 2024 vieraissa Tapparaa vastaan. Hänet merkittiin TPS:n kolmospuolustajapariin Oliver Lauridsenin viereen. Jokinen sai ottelussa jääaikaa 10.30 minuuttia. Liigauransa avausmaalin hän teki 9. lokakuuta 2024 vieraissa SaiPaa vastaan. Kaikkiaan Jokinen pelasi tulokaskautensa aikana 38 runkosarjaottelua tehopistein 2+3=5 ja viisi pudotuspeliottelua ilman tehopisteitä.
Maajoukkueura.
Jokinen pelasi alle 18-vuotiaiden Hlinka Gretzky Cupissa vuonna 2023 sekä World U-17 Hockey Challengessa vuonna 2022, jolloin Jokinen voitti pronssia. Hän pelasi alle 18-vuotiaiden MM-kilpailuissa vuosina 2023 ja 2024. Jälkimmäisessä turnauksessa valmentajat valitsivat hänet Suomen turnauksen yhdeksi kolmesta parhaasta pelaajasta. Jokinen valittiin myös Yhdysvaltoja vastaan pelatun alkulohkon ottelun päätteeksi joukkueensa ottelun parhaaksi pelaajaksi.
Jokinen pelasi myös nuorten MM-kilpailuissa vuonna 2025, jolloin hän voitti Suomen joukkueessa hopeaa.
Yhteensä hän on pelannut 18 nuorten ja 49 poikien maaottelua.
Pelityyli.
Jokinen on kuvaillut itseään kiekolliseksi puolustajaksi, joka pelaa hyvin hyökkäyspäähän, mutta hoitaa työnsä myös puolustuspäässä. Hän on maininnut esikuvikseen Erik Karlssonin ja Miro Heiskasen.
Eycheil

Eycheil (oksitaaniksi: "Eishèlh") on kunta Ranskan eteläosassa Ariègen departementissa Oksitanian alueella. Se sijaitsee Salatjoen varrella, noin kolme kilometriä Saint-Girons'n kaupungista etelään.
Saint-Jeanin kappeli korvasi pyhän Lizierin rakentaman oratorion. Se sijaitsee kunnan hautausmaalla. Kappelin kellotorniseinä on rakennettu 1700-luvulla. Kappeli tunnetaan myös nimellä Saint-Jean-Baptisten kirkko.
Talous.
Eycheilissä toimiva Moulassen paperitehdas on perustettu 1800-luvulla. Tehdas suljettiin vuonna 1870 vakavien vaikeuksien ja tulipalon jälkeen. Vuonna 1871 sen uudet omistajat saivat sen menestymään erikoistumalla savukepaperiin. Tehtaalla valmistettiin tunnettua JOB-merkkistä savukepaperia. Tehtaalle annettiin vuonna 1998 nimi Papeteries de Saint-Girons, kun sen osti amerikkalainen Schweitzer-Mauduit International (SWM) -yritys. Vuonna 2023 tehdas siirtyi singaporelaisen Evergreen Hill Enterprise -yrityksen omistukseen.
Cyprus Airways

Cyprus Airways () on vuonna 2016 perustettu ja vuonna 2017 lentotoiminnan aloittanut Kyproksen kansallinen lentoyhtiö. Sen solmukohtana toimii Lárnakan kansainvälinen lentoasema.
Yhtiö operoi Euroopassa, Afrikassa ja Lähi-idässä ja se toimii myös tilauslentoyhtiönä. Yhtiön omaan laivastoon kuuluu neljä Airbusin valmistamaa lentokonetta.
Cyprus Airways korvasi Kyproksen aiemman samannimisen kansallisen lentoyhtiön, joka joutui lopettamaan toimintansa vuonna 2015, koska Kyproksen sille jakamat valtionavut todettiin laittomiksi.
Robin Keihäs

Robin Lennart Keihäs (s. 24. tammikuuta 2004 Raisio) on suomalainen jääkiekkoilija, joka edustaa SM-liigajoukkue Turun Palloseuraa. Hän on pelipaikaltaan keskushyökkääjä, mutta Keihäs osaa pelata myös laidassa.
Ura.
Seuraura.
Keihäs aloitti jääkiekkoilun 6–7-vuotiaana Raision Nuorisokiekossa. Hän siirtyi 14-vuotiaana Turun Palloseuraan. Keihäs toimi kaudella 2019–2020 seuran C-nuorten kapteenina. Kausi 2020–2021 hänellä päättyi jo lokakuussa 2020 leikkaushoitoa vaatineen lonkkavamman vuoksi. Kaudella 2021–2022 Keihäs voitti U20 SM-pronssia, kuten myös kaudella 2022–2023. Kauden 2023–2024 päätteeksi hän voitti U20 SM-hopeaa.
Kesällä 2024 Keihäs nousi TPS:n SM-liigarinkiin. Hän onnistui nousemaan harjoituskaudella joukkueen kokoonpanoon ja Keihäs teki liigadebyyttinsä kauden 2024–2025 avauskierroksella 10. syyskuuta 2024 vieraissa Tapparaa vastaan. Keihäs merkittiin TPS:n nelossentteriksi laidoilleen Topias Haapanen ja Aatos Koivu. Hän sai ottelussa jääaikaa 7.36 minuuttia ja Keihäs sai myös syöttöpisteen Haapasen tekemään avausmaaliin. Hän pelasi SM-liigassa kauden aikana viisi runkosarjaottelua tehden kaksi syöttöpistettä. Suurimman osan kaudestaan Keihäs pelasi kuitenkin U20-joukkueessa, jonka kolmanneksi paras maalintekijä hän oli 12 osumallaan.
Toukokuussa 2025 Keihäs teki TPS:n kanssa vuoden mittaisen SM-liigasopimuksen.
Maajoukkueura.
Keihäs on pelannut neljä nuorten ja yhdeksän poikien maaottelua.
Muuta.
Keihäs valmistui ylioppilaaksi Kerttulin lukiosta syksyllä 2023.
Valentina Serova

Valentina Vasiljevna Serova (; 23. joulukuuta 1917? Harkova – 11. joulukuuta 1975 Moskova) oli neuvostoliittolainen näyttelijä. Hän näytteli monissa teattereissa ja menestyi elokuvissa varsinkin 1930-luvun lopussa sekä 1940-luvulla.
Serova syntyi passinsa mukaan 23. joulukuuta 1917. On kuitenkin väitetty, että hän olisi todellisuudessa syntynyt helmikuussa 1919 ja valehdellut ikänsä päästäkseen opiskelemaan. Serovan äiti oli näyttelijä Klavdija Polovikova (1896–1979). Serova muutti äitinsä kanssa Moskovaan ollessaan 6-vuotias ja esiintyi teatterissa jo 8-vuotiaana. Hän pääsi 14-vuotiaana Teatteritaiteiden keskuskorkeakouluun. Serova esiintyi uransa aikana muun muassa Leninin Komsomol-teatterissa ja Mossovet-teatterissa. Hänestä tuli suosittu rooleillaan Konstantin Judinin komediaelokuvissa "Devuška s harakterom" (1939) ja "Serdtsa tšetyrjoh" (1941). Serovalle myönnettiin Stalin-palkinto ja Venäjän SFNT:n kunniataiteilijan arvonimi vuonna 1946.
Serova meni 11. toukokuuta 1938 naimisiin lentäjä Anatoli Serovin kanssa. Mies kuitenkin kuoli lentoturmassa ensimmäisenä hääpäivänä. Pariskunnalle syntyi miehen jo kuoltua poika 11. syyskuuta 1938. Serova meni vuonna 1943 naimisiin Konstantin Simonovin kanssa. Pariskunnalle syntyi tytär vuonna 1950, mutta avioliitto päättyi eroon vuonna 1957. Serovan ura suurimmilta osin päättyi 1950-luvulla. Hän alkoholisoitui myöhemmin. Hänen poikansa kuoli kesäkuussa 1975. Näyttelijä itse kuoli asunnossaan Moskovassa puoli vuotta myöhemmin sydänongelmiin, joita pahensi lattiaan kaatumisen myötä saatu päävamma.
Boeing X-40

X-40A oli Boeing Phantom Worksin kehittämä miehittämätön avaruuslentokone, joka on testeihin tarkoitettu versio Boeing X-37:stä. Se oli mittakaavaltaan 80 prosenttia X-37:stä, ja siltä puuttui työntövoimantuotto sekä lämpökilpi. Se luotiin vähentämään riskejä X-37 -ohjelmassa, ja se lensi yhteensä seitsemän koelentoa. Ensimmäinen lento tapahtui 11. elokuuta 1998, kun kone nostettiin helikopterilla 3 000 metrin korkeuteen, jossa se päästettiin irti. Se suoritti ensimmäisen koelentonsa Nasalle 28. maaliskuuta 2001. Kone siirrettiin museoon vuonna 2008. 
ForzAeron johtaja Darold Cummingsin mukaan X-40A:n koelento vuonna 1998 oli ensimmäinen havaintoesitys, jossa miehittämätön alus laskeutui turvallisesti korkeassa laskeutumiskulmassa.
Kone oli 6,7 metriä pitkä, 3,7 metriä leveä ja se painoi noin 1 180 kilogrammaa.
Valentina Serova (säveltäjä)

Valentina Semjonovna Serova (, o.s. Bergman, ; 1846 – kesäkuu 1924) oli venäläinen säveltäjä.
Serova opiskeli Anton Rubinsteinin pianoluokalla Pietarin konservatoriossa. Hän sai opetusta myös Aleksandr Serovilta, jonka kanssa hän meni naimisiin ollessaan 17-vuotias. Hänen poikansa oli taiteilija Valentin Serov. Serova jäi eläessään kuuluisien miehensä ja poikansa varjoon. Hänen työskentelynsä säveltäjänä aikansa Venäjällä oli hyvin poikkeuksellista. 15. huhtikuuta 1885 Bolšoi-teatterissa Moskovassa kantaesitettiin hänen ensimmäinen oopperansa "Uriel Akosta". Kyse oli ensimmäisestä naisen säveltämän oopperan esityksestä Bolšoi-teatterissa. Serovan tuotannon joukossa on myös muita oopperoita ja pianoteoksia.
Miehensä kuoltua Serova viimeisteli yhteistyössä Nikolai Solovjovin kanssa tältä kesken jääneen oopperan "Vražja sila". Serova sai aikanaan arvostusta työstään talonpoikaiskuorojen organisoinnissa ja musiikkikoulutuksen kehittämisessä. Hän jatkoi opetustyötä korkeaan ikään saakka ja vielä osittaisen halvauksen saatuaan.
Rawanduz

Rawanduz (myös Rawandiz, Ruwandiz) on kaupunki Irakn Kurdistanissa Erbilin maakunnassa. Kaupunki on myös oman piirikuntansa keskus.
Maantiede.
Rawanduz sijaitsee Irakin Kurdistanin Erbilin maakunnassa Rawanduzin piirikunnassa. Alueen korkeus merenpinnasta on noin 814 metriä.Paikan läpi kulkee vanha Garu Šinkan solan öäpi johtava kulkureitti Mosulin suunnalta kohti Erbiliä.
Historia.
Rawanduz sijaitsee alueella, jolla on ollut pitkään historiallista merkitystä koska se sijaitsee tärkeän kulkureitin varrella.
Nestoriolaisella kristinuskolla oli aikanaan huomattava vaikutus. Seudulle rakennettiin esimerkiksi useita luostareja. 
Persialainen historioitsija Ahmad Kasrawi Tabrizi mainitsee Rawanduzin puhuessaan paikallisista kurdihallitsijoista. Yhdestä heidän naisedustajastaan tuli khorezmšah Jalal al-Dinin vaimo. Rawanduzin paikallisten hallitsevien kurdisukujen jäseniin kuului Muhammad Khor, joka yhdisti useita heimoja vuodesta 1826 alkaen halliten lopulta alueita Amadiyasta ja Zakhosta aina Erbiliin ja Pieni-Zabiin saakka. Rawanduz oli lyhytikäisen "valtakunnan" keskus. Osmanit kukistivat Muhammad Khorin vuoteen 1836 mennessä ja samalla Rawanduzin merkitys väheni. Joitakin tuolloin paikallisesti valmistettuja tykkejä on muutettu muistomerkeiksi.
Ensimmäisen maailmansodan alueen läpi kulkivat Persian Urmiaan etenevät osmanien joukot. Heinäkuussa 1916 saapuivat venäläiset. Maailmansodan jälkeen esiintyi pyrkimyksiä liittää alue osaksi itsenäistä Kurdistania tai Turkkia, mutta lopulta Rawanduzista tuli osa itsenäistä Irakia. Vuonna 1940 kaupungisa asui noin 7 0000 henkilöä.
Speedcar Series Bahrainin Grand Prix 2009

Speedcar Series Bahrainin Grand Prix 2009 oli Speedcar Series -kauden 2008–2009 toinen osakilpailu, joka ajettiin 23.–24. tammikuuta Bahrain International Circuitin moottoriradalla Bahrainissa. Toinen Bahrainin kilpailu ajettiin huhtikuussa.
Viljami Jokirinne

Viljami Jokirinne (s. 26. marraskuuta 2003 Nokia) on suomalainen jääkiekkopuolustaja, joka edustaa SM-liigajoukkue Hämeenlinnan Pallokerhoa.
Ura.
Jokirinne on Lempäälän Kisan kasvatti. Kaudeksi 2019–2020 hän siirtyi Tapparan C-nuoriin, mutta Jokirinne vietti kautensa suurimmaksi osaksi kuitenkin lainalla LeKin C-nuorissa, jossa hän voitti C-nuorten Suomi-sarjan pronssia. Jokirinne pelasi lainalla myös LeKin ja Kooveen U17-joukkueissa. Kaudeksi 2019–2020 hän siirtyi Tampereen Ilveksen B2-nuoriin. Jokirinne voitti tehoilla 18+47=65 koko B2-nuorten SM-sarjan piste- ja syöttöpörssin. Kaudella 2021–2022 hän voitti seuran U20-joukkueen sisäisen piste- ja syöttöpörssin tehoilla 9+22=31. Kaudella 2022–2023 Jokirinne toimi Ilveksen varakapteenina.
Kaudeksi 2023–2024 Jokirinne siirtyi vuoden mittaisella sopimuksella Mestis-joukkue Forssan Palloseuraan. Hän pelasi siellä tulokaskaudellaan runkosarjassa 32 ottelua tehopistein 3+14=17, joilla Jokirinne oli joukkueen tehokkain puolustaja ja jakoi sisäisen pistepörssin kolmannen sijan kesken kauden Unkariin siirtyneen Janne Laakkosen kanssa. Mestiskarsinnoissa hän teki viidessä ottelussa tehot 1+2=3. FPS:n kausi päättyi putoamiseen Suomi-sarjaan. Jokirinne pelasi kauden aikana myös kolme ottelua lainalla Hämeenlinnan Pallokerhon U20-joukkueessa.
Jokirinne siirtyi kaudeksi 2024–2025 1+2-vuotisella sopimuksella HPK:n SM-liigajoukkueeseen. Hän teki liigadebyyttinsä runkosarjan avauskierroksella 10. syyskuuta 2024 vieraissa Mikkelin Jukureita vastaan. Jokirinne merkittiin HPK:n kakkospuolustajapariin Petteri Nikkilän viereen. Hän sai ottelussa jääaikaa 14.37 minuuttia ja Jokirinne sai myös kakkossyöttöpisteen Heikki Huttusen tekemään maaliin. Hän sai myös yhden kahden minuutin jäähyn kiinnipitämisestä. Ensimmäisen SM-liigamaalinsa Jokirinne teki 25. tammikuuta 2025 Tapparaa vastaan ottelun ensimmäisessä vaihdossaan ajassa 37.01. Hänen peliaikansa ottelussa jäi kuitenkin vain 1.54 minuuttiin. Juha ja Jorma Jäntti valitsivat Jokirinteen ottelun Alumnien tähtien ykköstähdeksi. Kaikkiaan hän pelasi tulokaskautensa aikana 39 runkosarjaottelua tehopistein 1+12=13 ja kaksi pudotuspeliottelua tehden yhden syöttöpisteen. Jokirinne jakoi myös HPK:n sisäisen tehotilaston voiton Roope Vesterisen ja Jesse Kiiskisen kanssa lukemalla +6. Hän pelasi myös yli-ikäisenä U20-joukkueessa piste per peli-tahdilla 12 ottelua. Huhtikuussa 2025 HPK tiedotti käyttäneensä Jokirinteen sopimuksessa olleen option ja hän teki seuran kanssa kaksivuotisen jatkosopimuksen.
Muuta.
Jokirinteen isoveli Verneri pelaa hyökkääjänä Hockeytvåan-joukkue Arvika HC:ssa. Veljekset pelasivat junioreina joukkuetovereina LeKissä. Heidän pikkuveljensä Vilho Jokirinne pelaa HPK:n U18-joukkueessa.
Fylakí

Fylakí () on Kreikan kylä, joka sijaitsee Kreetan saarella. Se kuuluu hallinnollisesti Apokóronasin kuntaan, Chanián alueyksikköön ja Kreetan alueeseen. Kylän väkiluku on 26 (2021).
Fylakín kylä sijaitsee linnuntietä noin neljä kilometriä sisämaahan saaren pohjoisrannikosta, noin 26 kilometriä länsilounaaseen Réthymnosta ja noin 49 kilometriä kaakkoon Chaniásta. Se on rakennettu noin 100 metrin korkeuteen merenpinnasta laskettuna.
Fylakí muodostaa myös laajemman kyläyhdyskunnan (Δημοτική Κοινότητα Φυλακής, "Dimotikí Koinótita Fylakís"), johon kuuluu varsinaisen Fylakín kylän lisäksi Drámian kylä. Koko yhdyskunnan väkiluku on 311 (2021).
Goúdouras

Goúdouras () on Kreikan kylä, joka sijaitsee Kreetan saarella. Se kuuluu hallinnollisesti Siteían kuntaan, Lasíthin alueyksikköön ja Kreetan alueeseen. Kylän väkiluku on 283 (2021).
Goúdourasin kylä sijaitsee Kreetan etelärannikolla eli Libyanmeren rannalla Goúdourasin niemellä noin 43 kilometriä etelään Siteían kaupungista ja noin 74 kilometriä kaakkoon Ágios Nikólaoksesta. Se on osa Apídian kyläyhdyskuntaa. Goúdourasin pääelinkeino on maanviljelys, ja siellä on paljon kasvihuoneita. Kylässä on noin 1,2 kilometriä pitkä ranta.
Íni

Íni (, ) on Kreikan kylä, joka sijaitsee Kreetan saarella. Se kuuluu hallinnollisesti Minóa Pediádan kuntaan, Iraklionin alueyksikköön ja Kreetan alueeseen. Kylän väkiluku on 237 (2021).
Ínin kylä sijaitsee Kreetan keskiosissa noin 37 kilometriä eteläkaakkoon Iraklionista. Se on rakennettu noin 230 metrin korkeuteen merenpinnasta laskettuna. Antiikin aikana nykyisen kylän lähellä sijaitsi oletettavasti Arkadesin kaupunki.
Íni muodostaa myös laajemman kyläyhdyskunnan (Δημοτική Κοινότητα Ινίου, "Dimotikí Koinótita Iníou"), johon kuuluvat varsinaisen Ínin kylän lisäksi kylät Machairá ja Monastiráki. Koko yhdyskunnan väkiluku on 421 (2021).
Kámpoi

Kámpoi () on Kreikan kylä, joka sijaitsee Kreetan saarella. Se kuuluu hallinnollisesti Chanián kuntaan, Chanián alueyksikköön ja Kreetan alueeseen. Kylän väkiluku on 92 (2021).
Kámpoin kylä sijaitsee Kreetan läntisissä sisäosissa noin 20 kilometriä eteläkaakkoon Chanián kaupungista. Se on rakennettu pienelle tasangolle Lefká Óri -vuoriston pohjoisosassa. Kámpoi muodostaa myös laajemman kyläyhdyskunnan (Δημοτική Κοινότητα Κάμπων, "Dimotikí Koinótita Kámpon"), johon kuuluvat varsinaisen Kámpoin kylän lisäksi kylät Madaró ja Tsakístra. Koko yhdyskunnan väkiluku on 134 (2021).
Káto Kastellianá

Káto Kastellianá () tai vain Kastellianá () on Kreikan kylä, joka sijaitsee Kreetan saarella. Se kuuluu hallinnollisesti Minóa Pediádan kuntaan, Iraklionin alueyksikköön ja Kreetan alueeseen. Kylän väkiluku on 220 (2021).
Káto Kastellianán kylä, suomeksi ”Ala-Kastellianá”, sijaitsee Kreetan eteläisissä keskiosissa noin 45 kilometriä etelään Iraklionista. Se on rakennettu Asteroúsia-vuorten rinteeseen Kásteloksen kukkulan juurelle. Kukkulalla sijaitsi antiikin aikana Priansoksen kaupunki. Nykyinen kylä on syntynyt venetsialaisella ajalla, jolloin samalla kukkulalla sijaitsi Belvederen linna. Kylän tärkeimmät kirkot on omistettu Pyhälle Marinalle ("Agía Marína") ja Neitsyt Marialle ("Panagía").
Kastellianá muodostaa myös laajemman kyläyhdyskunnan (Δημοτική Κοινότητα Καστελλιανών, "Dimotikí Koinótita Kastellianón"), joka käsittää Káto Kastellianán kylän lisäksi kylät Áno Kastellianá (”Ylä-Kastellianá”), Favrianá, Fílippoi ja Tsoútsouros. Koko yhdyskunnan väkiluku on 479 (2021).
Káto Kryá

Káto Kryá () on Kreikan kylä, joka sijaitsee Kreetan saarella. Se kuuluu hallinnollisesti Siteían kuntaan, Lasíthin alueyksikköön ja Kreetan alueeseen. Kylän väkiluku on 23 (2021).
Káto Kryán kylä, suomeksi ”Ala-Kryá”, sijaitsee Kreetan itäosassa noin 20 kilometriä lounaaseen Siteían kaupungista ja noin 67 kilometriä itäkaakkoon Ágios Nikólaoksesta. Se on osa Kryán kyläyhdyskuntaa, johon kuuluu myös muun muassa läheinen Epáno Kryán (”Ylä-Kryá”) kylä.